Trollip: Nuwe burgemeester se uitlating ‘belaglik’Athol Trollip. Foto: Facebook Athol Trollip sê die nuwe burgemeester van Nelson Mandelabaai se opmerking dat die metroraad sy volgende begroting in sy geheel aan mindergegoede gebiede moet toewys, is “belaglik”. Mongameli Bobani, wat op 24 Augustus burgemeester geword het nadat ŉ mosie van wantroue in Trollip geslaag het, het die gewraakte uitlating op ŉ vergadering in New Brighton gemaak. Hy het gesê die hele begroting moet na die townships en noordelike gebiede van Port Elizabeth gaan. “Dis ŉ absurde uitlating en tipies van sy houding,” het Trollip Woensdag aan Maroela Media gesê. “Sulke soort uitlatings is een van die redes waarom ek nie met hom kon saamwerk nie.” Trollip verwag die hof sal Donderdag of Dinsdag uitspraak lewer in die DA se aansoek om die mosie van wantroue ter syde te stel. Die party en sy koalisievennote is vervang deur ŉ groepering van onder meer die ANC, die EFF en die UDM, met dié party se Bobani as die nuwe burgemeester. “Hy is nie redelik nie,” sê Trollip van sy opvolger, “en maak sulke uitlatings met die goedkeuring van [die UDM-leier] Bantu Holomisa”. Maar hy waarsku kiesers sal hul teenstand teen sulke stelings baie duidelik maak. Gevra of hy daarmee bedoel die DA voorsien dat hy die metro in die munisipale verkiesing van 2021 met ŉ volstrekte meerderheid sal wen, sê Trollip: “Dis nog baie lank in die toekoms, maar ons is vasbeslote om dit te kry.” Volgens hom is die eerste uitdagings om die stemmery waartydens die mosie van wantroue in hom geslaag het, ongeldig te verklaar. “As ons nie slaag nie, sal ons hard werk in die opposisiebanke om te verseker dat ons in 2021 ŉ volstrekte meerderheid behaal.” Trollip erken sy kans om binnekort weer burgemeester te word, lyk skraler vandat die Patriotiese Alliansie (PA) se enigste raadslid, Marlon Daniels, sy steun aan die DA-koalisie onttrek het. “Dis die tweede keer dat hy dit doen. Dit raak nou ŉ gewoonte.” Hy voorspel die PA sal dieselfde met die ANC-groepering maak. “Ek twyfel of hulle op die PA sal kan staatmaak.”